**Ministru kabineta noteikumu projekta**

**“Grozījumi Ministru kabineta 2005. gada 22. novembra noteikumos Nr. 888 “Noteikumi par aizsargājamām alejām””**

**sākotnējās ietekmes novērtējuma ziņojums (anotācija)**

|  |
| --- |
| Tiesību akta projekta anotācijas kopsavilkums |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu sākotnējās ietekmes novērtējuma ziņojuma (anotācijas) (turpmāk – anotācija) kopsavilkums nav aizpildāms. |

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likuma “Par īpaši aizsargājamām dabas teritorijām” 13. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekta “Grozījumi Ministru kabineta 2005. gada 22. novembra noteikumos Nr.888 “Noteikumi par aizsargājamām alejām”” (turpmāk – noteikumu projekts) mērķis: noteikt četras jaunas un paplašināt trīs esošas aizsargājamās alejas, lai uzlabotu īpaši aizsargājamās bezmugurkaulnieku sugas Lapkoku praulgrauža (*Osmoderma eremita*) aizsardzības līmeni valstī. Ir konstatēts, ka Latvijā Eiropas Padomes 1992. gada 21. maija Direktīvas [92/43/EEK](http://eur-lex.europa.eu/eli/dir/1992/43/oj/?locale=LV) par dabisko dzīvotņu, savvaļas faunas un floras aizsardzību (turpmāk – Biotopu direktīva) II pielikumā minētajai prioritāri aizsargājamai bezmugurkaulnieku sugai Lapkoku praulgrauzim *(Osmoderma eremita)* nav nodrošināta pietiekama aizsardzība. Tā kā Lapkoku praulgrauzis ir prioritāri aizsargājama suga, tad pietiekamas aizsardzības nodrošināšanai Eiropas nozīmes aizsargājamās dabas teritorijās *Natura 2000* jāiekļauj vismaz 60 % no kopējās sugas populācijas. Atbilstoši Ministru kabineta 2002. gada 28. maija noteikumu Nr. 199 “Eiropas nozīmes aizsargājamo dabas teritoriju (*Natura 2000*) izveidošanas kritēriji Latvijā” 2.3. apakšpunktam par Eiropas nozīmes aizsargājamo dabas teritoriju (*Natura 2000*), ņemot vērā zinātnisko informāciju, var noteikt tikai tādu teritoriju, kura *normatīvajos aktos noteiktajā kārtībā ir noteikta par valsts nozīmes īpaši aizsargājamo dabas teritoriju vai mikroliegumu*. Līdz ar to Vides aizsardzības un reģionālās attīstības ministrijai (turpmāk - Ministrija) nav iespēju izvēlēties citu veidu kā nodrošināt Lapkoku praulgrauža aizsardzību, lai izpildītu Biotopu direktīvas prasības. Latvijas ziņojumā par Biotopu direktīvas ieviešanu 2013.-2018. gadā lapkoku praulgrauža aizsardzības stāvoklis (t. sk. populācijas vērtējums, sugas dzīvotnes vērtējums, nākotnes perspektīvu vērtējums) valstī ir novērtēts kā nelabvēlīgs/slikts[[1]](#footnote-2). Ņemot vērā to, ka lapkoku praulgrauzim aptuveni puse no populācijas Latvijā atrodas parkos, alejās un citos atklātas kultūrainavas apstādījumos (Telnov 2005[[2]](#footnote-3)), aleju izvērtēšanā šai sugai pievērsta īpaša uzmanība. Lai uzlabotu lapkoku praulgrauža aizsardzības līmeni, pēc Dabas aizsardzības pārvaldes (turpmāk – Pārvalde) pasūtījuma, eksperti (entomologi, lihenologi, briologi, kokkopji) ir sagatavojuši priekšlikumus četru jaunu aizsargājamo aleju noteikšanai un trīs esošo aizsargājamo aleju paplašināšanai. Pētījuma[[3]](#footnote-4) ietvaros analizēta īpaši aizsargājamo bezmugurkaulnieku sugu klātbūtne un to dzīvotņu kvalitāte, kartēti dobumainie koki un novērtēts to skaits, telpiskais izvietojums, vecumstruktūra un apgaismojuma apstākļi. Visas priekšlikumos iekļautās alejas ir novērtētas kā labas kvalitātes lapkoku praulgrauža dzīvotnes. Papildus minētajam alejas vērtētas no īpaši aizsargājamo sūnu un īpaši aizsargājamo ķērpju sugu viedokļa. Tāpat arī vērtēts koku sastāvs, vecums un aleju ainaviskumus. Noteikumu projekts paredz:1. noteikt četras jaunas aizsargājamās alejas;
* **Lubānas – Meirānu aleja** Lubānas novadā;
* **Raiskuma aleja** Pārgaujas novadā;
* **Veckalsnavas aleja** Madonas novadā;
* **Ozolkalna aleja** Madonas novadā;
1. paplašināt trīs aizsargājamo aleju robežas;
* **Elejas ozolu aleja** Jelgavas novadā (18. pielikums), tiek precizēts arī alejas nosaukumus uz “**Elejas alejas**”, jo pievienotajā alejas posmā dominē liepas;
* **Jaunsmiltenes aleja** Smiltenes novadā (44. pielikums);
* **Rencēnmuižas aleja** Burtnieku novadā (49. pielikums);
1. precizēt sešu aizsargājamo aleju robežu shēmas (tehniski precizējumi): **Ieriķu muižas aleja** (7. pielikums), **Bukaišu aleja** (13. pielikums), **Cīravas liepu aleja** (23. pielikums), **Vērenes muižas aleja** (30. pielikums), **Popes muižas aleja** (50. pielikums), **Dikļu muižas aleja** (60. pielikums);
2. svītrot no aizsargājamo aleju saraksta divas alejas;
	* **Gārsenes aleju** (16. pielikums), jo zudusi alejas vērtība;
	* **Bauņu muižas aleju** (45.pielikums), jo aleja pilnībā pārklājas ar dendroloģisko stādījumu “Bauņu parks” (robežas noteiktas ar Ministru kabineta 2001. gada 20. marta noteikumiem Nr. 131 “Noteikumi par aizsargājamiem dendroloģiskajiem stādījumiem”, 82. pielikums);
3. precizēt administratīvās teritorijas atbilstoši Administratīvo teritoriju un apdzīvoto vietu likumam (turpmāk – Likums). Saskaņā ar Likuma 8. panta pirmo daļu novada teritoriju iedala pilsētās un pagastos. Ministru kabineta 2005. gada 22. novembra noteikumu Nr. 888 “Noteikumi par aizsargājamām alejām” 11., 26., 32., 33., 47. un 56. punktā ir saglabājies vēsturiskais administratīvais iedalījums - *pilsētas ar lauku teritoriju,* kas tiek grozīts uz aktuālo administratīvo iedalījumu (pagastu un pilsētu).

Zinātniskais pamatojums jaunu aizsargājamu aleju noteikšanai, kā arī esošo aleju paplašināšanai pieejams Pārvalde tīmekļvietnē <https://www.daba.gov.lv/public/lat/iadt/dabas_pieminekli_alejas/>.  |
| 3. | Projekta izstrādē iesaistītās institūcijas un publikas personas kapitālsabiedrības | Ministrija, Pārvalde. |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstībuun administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā – nodrošinot bioloģiski un ainaviski nozīmīgu objektu aizsardzību.  |
| 2. | Tiesiskā regulējuma ietekme uz tautsaimniecību un administratīvo slogu | Koku ciršanu alejās, kurām nav aizsargājamas alejas statusa, reglamentē Ministru kabineta 2012. gada 2. maija noteikumi Nr. 309 “Noteikumi par koku ciršanu ārpus meža”, kas nosaka, ka pašvaldība izsniedz atļauju bīstama koka nociršanai ārpus meža, tai skaitā arī alejās, bet situācijās, ja koki 1,3 metru augstumā no sakņu kakla sasnieguši apkārtmēru atbilstoši šo noteikumu 1. pielikumam, nepieciešams Pārvaldes atzinums. Atbilstoši Ministru kabineta 2010. gada 16. marta noteikumi Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – noteikumi Nr. 264) prasībām, gan aizsargājama koka, gan valsts nozīmes īpaši aizsargājamā alejā augoša koka novākšanai, ja tas kļuvis bīstams, nepieciešams saņemt Pārvaldes atļauju. Situācijā, ja bīstamais koks ir arī aizsargājamās sugas dzīvotne, Pārvalde vienlaikus ar atļauju koka nociršanai izsniedz arī atļauju sugas dzīvotnes iznīcināšanai. Līdz ar to nosakot alejām valsts nozīmes aizsargājamu aleju statusu, jebkura koka nociršanai alejā būs nepieciešama Pārvaldes atļauja. Savā ziņā pašvaldībai tiks samazināts administratīvais slogs, izsniedzot ciršanas atļaujas, jo šī kompetence pilnībā tiek noteikta Pārvaldei. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |
| IV. Tiesību akta projekta ietekme uz spēkā esošo tiesību normu sistēmu |
| 1. | Saistītie tiesību aktu projekti | Pēc noteikumu projekta apstiprināšanas Ministru kabinetā tiks veikti grozījumi likumā “Par īpaši aizsargājamām dabas teritorijām”, nosakot Lubānas – Meirānu aleju, Raiskuma aleju, Veckalsnavas aleju, Ozolkalna aleju, Elejas alejas, Jaunsmiltenes aleju un Rencēnmuižas aleju kā *Natura 2000* – Eiropas nozīmes aizsargājamo dabas teritoriju. |
| 2. | Atbildīgā institūcija | Ministrija |
| 3. | Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar. |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā.Pašvaldības un zemes īpašnieki tiek informēti atbilstoši likumā “Par īpaši aizsargājamām dabas teritorijām” noteiktajai kārtībai. |
| 2. | Sabiedrības līdzdalība projekta izstrādē | 2018. gada 10. septembrī notika tikšanās ar Lubānas novada domes pārstāvjiem.Noteikumu projekts un tā anotācija 2019. gada 24. aprīlī ievietota Ministrijas tīmekļvietnē [www.varam.gov.lv](http://www.varam.gov.lv) un Valsts kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti>. Atbilstoši likuma “Par īpaši aizsargājamām dabas teritorijām” 12. panta ceturtajai daļai un 13. panta ceturtajai daļai informētas attiecīgās pašvaldības un zemes īpašnieki. |
| 3. | Sabiedrības līdzdalības rezultāti | **Veckalsnavas aleja** – Madonas novada dome atbalsta aizsargājamās alejas izveidošanu. Saņemts viens telefona zvans no zemes īpašnieka ar lūgumu izvērtēt potenciālās aizsargājamās alejas robežas viņam piederošajā īpašumā. Konkrētais gadījums izvērtēts un īpašums no potenciālās aizsargājamās alejas izslēgts.**Ozolkalna aleja** - Madonas novada dome atbalsta aizsargājamās alejas izveidošanu.**Elejas alejas** – Elejas aleju paplašināšanu atbalsta Jelgavas novada dome ar nosacījumu, ka tiek precizēts pievienojamā alejas posma nosaukums. Esošā aizsargājamā aleja saucas “Elejas ozolu aleja”, taču pievienojamā alejas posmā pamatā ir liepas, līdz ar to ir precizējams arī alejas nosaukums. Pašvaldības iebildums ir ņemts vērā un alejas tiek pārdēvētas par “Elejas alejas”. Saņemts viens telefona zvans no zemes īpašnieka ar lūgumu neiekļaut viņam piederošā īpašuma daļu aizsargājamā alejā. Ministrija ir izvērtējusi konkrēto gadījumu un informējusi īpašnieku, ka minētā īpašuma daļa ir būtiska vienota alejas posma aizsardzībai un tiks saglabāta aizsargājamā alejā.**Jaunsmiltenes aleja** - Smiltenes novada dome atbalsta aizsargājamās alejas paplašināšanu.**Rencēnmuižas aleja -**  Burtnieku novada dome nav sniegusi atzinumu par aizsargājamās alejas paplašināšanu.**Lubānas–Meirānu aleja** - Lubānas novada dome neatbalsta aizsargājamās alejas izveidošanu, jo uzskata, ka zinātniskais pamatojums nesniedz pārliecību, ka bez statusa piešķiršanas aizsargājamās bezmugurkaulnieku sugas tiktu apdraudētas, kā arī norāda to, ka palielināsies administratīvo procedūru slogs, veicot ar ceļa uzturēšanu saistītus pasākumus. Ministrija norāda, ka aizsargājamo aleju aizsardzību un izmantošanu nosaka noteikumi Nr. 264. Nosakot alejām aizsargājamās alejas statusu, netiek aizliegta iepriekšējā zemes izmantošana to apkārtnē, t.i. aizsargājamās alejas statuss neaizliedz lauksaimniecības zemju izmantošanu vai autoceļu uzturēšanu. Ņemot vērā to, ka alejās ir aizsargājamie koki (dižkoki) uz tiem jau tagad attiecas noteikumos Nr. 264 noteiktās prasības (44.-47. punkts). Atbilstoši noteikumu Nr. 264 prasībām gan dižkoka, gan aizsargājamā alejā augoša koka novākšanai, ja tas kļuvis bīstams, nepieciešams saņemt Pārvaldes atļauju. Situācijā, ja bīstamais koks ir arī aizsargājamās sugas dzīvotne, Pārvalde vienlaikus ar atļauju koku nociršanai, izsniedz arī atļauju sugas dzīvotnes iznīcināšanai. Līdz ar to, nosakot alejām valsts nozīmes aizsargājamo aleju statusu, jebkura koka nociršanai alejā būs nepieciešama Pārvaldes atļauja, atšķirībā no tā, ka šobrīd Pārvaldes atļauja nepieciešama aizsargājamo koku vai koku, kuros sastopamas aizsargājamas sugu dzīvotnes, nociršanai, kā arī lielu dimensiju kokiem, to nociršanas gadījumā, nepieciešams Pārvaldes saskaņojums. Savā ziņā pašvaldībai tiks samazināts administratīvais slogs, izsniedzot ciršanas atļaujas, jo šī kompetence pilnībā tiek noteikta Pārvaldei.**Raiskuma aleja** – Pārgaujas novada dome neatbalsta Raiskuma aizsargājamās alejas izveidošanu, jo tas varētu traucēt eventuālai infrastruktūras izbūvei nākotnē. Ministrija norāda, ka atbilstoši noteikumu Nr. 264 prasībām aizsargājamās alejas teritorijā ir aizliegts veikt darbības, kuru dēļ aleja tiek iznīcināta vai bojāta, tajā pat laikā tas neaizliedz infrastruktūras vai inženierkomunikāciju izbūvi. Ņemot vērā to, ka Raiskuma aleja atrodas Gaujas nacionālā parka neitrālajā zonā, kā arī to, ka alejā ir konstatēts ievērojams skaits dižkoku un īpaši aizsargājamo sugu dzīvotnes, arī patlaban jebkāda veida infrastruktūras vai inženierkomunikāciju izbūve ir jāsaskaņo ar Dabas aizsardzības pārvaldi. No tikšanās ar Ministrijas pārstāvjiem Pārgaujas novada dome atteicās. Rakstveida priekšlikumi un iebildumi pēc projekta publicēšanas Ministrijas un Valsts kancelejas tīmekļvietnē nav saņemti. Viens īpašnieks telefoniski vēlējās saņemt vispārēju informāciju par noteikumu projektu, kas viņam arī sniegta.  |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Ministrija, Pārvalde. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunas funkcijas.Noteikumu projekts neparedz jaunu institūciju izveidi, likvidāciju vai reorganizāciju.Noteikumu projekts negroza iesaistīto institūciju funkcijas un uzdevumus. |
| 3. | Cita informācija | Nav |

Vides aizsardzības un reģionālās

attīstības ministrs Juris Pūce

Ozoliņa 66016789

Ivita.Ozolina@varam.gov.lv

1. <http://polsis.mk.gov.lv/documents/6505> [↑](#footnote-ref-2)
2. Teļnovs D. 2005. Lapkoku praulgrauža *Osmoderma eremita* (Scopoli, 1763) sugas aizsardzības plāns. Rīga, Latvijas Entomoloģijas biedrība, 100 lpp. [↑](#footnote-ref-3)
3. <https://www.daba.gov.lv/public/lat/iadt/dabas_pieminekli_alejas/potenciali_aizsargajamas_alejas/> [↑](#footnote-ref-4)